b'\n_START_ARTICLE_\nLastovo\n_START_PARAGRAPH_\nArhipelag Lastovo sestavlja 46 otokov in \xc4\x8deri na povr\xc5\xa1ini 56,2 km\xc2\xb2; ju\xc5\xbeno od otoka Kor\xc4\x8dula ter 60 navti\xc4\x8dnih milj od rta Gargano na italijanski obali. Arhipelag pripada Hrva\xc5\xa1ki.\n_START_SECTION_\nGeografija\n_START_PARAGRAPH_\nGlavni otok v arhipelagu - Lastovo je hribovit otok s povr\xc5\xa1ino 46,9 km\xc2\xb2. Po velikosti je 14 otok v hrva\xc5\xa1kem delu Jadranskega morja. Dol\xc5\xbeina otoka je 10, \xc5\xa1irina pa 5,8 km. Dol\xc5\xbeina obalne je 46,4 km. Najvi\xc5\xa1ji vrh Hum je visok 415 mnm. Med gri\xc4\x8di le\xc5\xbeijo kra\xc5\xa1ke doline in polja. Stalnih povr\xc5\xa1inskih vodotokov ni, pitna voda je samo na polju Prgovo. Ozek obalni pas je kamnit, sicer pa je otok pora\xc5\xa1\xc4\x8den. Lastovo je poleg Mljeta najbolj gozdnat otok z vsemi karakteristikami mediteranske klime, kot so blage zime in dolga topla suha poletja. Otok je znan lepih pla\xc5\xbeah, vinogradih in ribolovu. Med Lastovom in Kor\xc4\x8dulo je Lastovski kanal, ki je \xc5\xa1irok 6,5 km._NEWLINE_Naselje Lastovo je s cesto povezano z naseljem Ubli, ki le\xc5\xbei na zahodu otoka in je glavno oto\xc5\xa1ko pristani\xc5\xa1\xc4\x8de.\n_START_SECTION_\nZgodovina\n_START_PARAGRAPH_\nStari Grki so ga poznali pod imemom Ladesta. Naseljen je bil tudi v rimski dobi in srednjem veku. V Ubli so tako izkopali rimsko cerkev._NEWLINE_Otok je v svoji zgodovini pripadal razli\xc4\x8dnim gospodarjem: Bizancu, nato so se nekaj \xc4\x8dasa kot gospodarji izmenjavali Neretljani, Bene\xc4\x8dani, Ogri (od leta 1252 do 1808), kratek \xc4\x8das je pripadal Ilirskim provincam, nato pa je bil do 1918 pod oblastjo Avstrijcev. Z Rapalsko pogodbo je leta 1920 pre\xc5\xa1el pod oblast Italije. Prebivalci so bili podvr\xc5\xbeeni nasilnemu poitalijevan\xc4\x8denju._NEWLINE_Po drugi svetovni vojni ga je JLA enako kot otok Vis zaprla za tujce, saj so na njem uredili voja\xc5\xa1ko-pomorsko bazo. Na otoku je bil tako onemogo\xc4\x8den turisti\xc4\x8dni razvoj, ki se je za\xc4\x8del intenzivneje razvijati \xc5\xa1ele v 21. stoletju.\n_START_SECTION_\nNaselja\n_START_PARAGRAPH_\nNa otoku, na katerem stalno \xc5\xbeivi 835 prebivalcev (popis 2001), je ve\xc4\x8d stalnih naselij, in sicer Lastovo, Skrivena Luka, Uble in Pasadur. Glavno in najve\xc4\x8dje oto\xc4\x8dno naselje je Lastovo, ki le\xc5\xbei v notranjosti na severnem delu otoka, nasproti Kor\xc4\x8dule.\n_START_SECTION_\nGospodarstvo\n_START_PARAGRAPH_\nPrebivalci se ukvarjajo s poljedelstvom, vinogradni\xc5\xa1tvom, pridelavo oljk, ribolovom, predelavo rib in turizmom. Najve\xc4\x8d turisti\xc4\x8dnih objektov je v Skriveni Luki.'